Gulbrandsen: – Norge har ikke vært gode nok
Borte mot Wales i kveld kan Roger Finjord og jentene sikre seg EM-billetten til Nederland etter at det noe skuffende bare ble 2-2 mot puljetoer Østerrike torsdag. VG Direkte: Wales-Norge kl. 18.00 Hege Riise og Solveig Gulbrandsen har til sammen spilt 372 landskamper for Norge. De tidligere landslagsprofilene er klare på at det Norge har vist i EM-kvalifiseringen ikke har vært godt nok. – Hvis Norge ønsker å være i toppen så kan man ikke være fornøyd med det man presterer nå. Det er ikke godt nok, fastslår Solveig Gulbrandsen. – Ser man på prestasjonene i de siste kampene så har de ikke vært bra. Ingen er uenig i det, sier Hege Riise.Hun mener det er viktig å «identifisere nåsituasjonen», legge en strategi ut i fra det og ta grep. – Vi har forsøkt med pasningsspill og klare å ha ballen i større grad i laget offensivt, men det har vi ikke lyktes med. Vi har ikke hatt noe særlig angrepsspill fordi relasjons- og pasningsspillet har vært for upresist. Hvis vi ikke får til et godt pasningsspill, så får vi heller ta konsekvensen av det. Nå må vi finne det som «favner» de fleste spillerne. Solveig Gulbrandsen har merket seg at man både på herre- og kvinnelandslaget snakker om utvikling og at det tar tid. – Det kan man gjerne snakke om, men vi har ikke råd til å miste mesterskap. Derfor er det resultatene som teller på et A-landslag. Mesterskapserfaring og det å ha spilt mot USA og Japan er avgjørende for å vite hva som kreves, sier Gulbrandsen og snakker om topplag på FIFA-rankingen. At OL glapp for Norge betyr at de yngste spillerne går glipp av mye internasjonal erfaring. EM-kvalifiseringen, hvor Norge har møtt nasjoner som er ranket som nummer 67, 55, 36 og 25 i verden, gir ikke så mye. – Det har ingenting med mesterskap å gjøre. Vi kan komme oss til EM nesten i blinde. Det er store forskjeller på de beste og nest beste, og Norge kan ikke være fornøyde med å være nest best. Vi tok sølv i 2013, da må vi legge lista der.Hege Riise er klar på at det var ikke alt som var bedre før. – Om vi ikke har spilt bra, så har vi jo fått med oss resultater. Det var jo ikke sånn at vi spilte glitrende fotball og «herjet» før heller. Det er lov å tenke nye tanker og ha et pasningsspill. Det har jo herrelandslaget jobbet en del med. De har gått på noen smeller før de i perioder har spilt bra, sier Riise. Landslagsstopper og Bayern München-proff Nora Holstad Berge har lagt bak seg skuffelsen i fjorårets VM i Canada og OL-kvaliken i vinter. Men hun har en grei beskjed: – Nå må vi bevise at vi vil til toppen igjen og vi har muligheten til det. Det handler om å bli råere i de avgjørende situasjonene og bedre samspilt enn vi har vært. I tillegg må hver enkelt være tøffere til individuell utvikling. Det gjelder også oss eldre. Men vi har en bra gruppe nå, med en miks av unge og rutinerte spillere. Jeg synes det ser bra ut, sier Holstad Berge til NFFs hjemmeside.
Det norske kvinnelandslaget i fotball er så godt som klar for neste års EM, men prestasjonene imponerer ikke ekspertene.